**ВЕЋУ ДЕПАРТМАНА ЗА КОМУНИКОЛОГИЈУ И НОВИНАРСТВО**

**НАСТАВНО-НАУЧНОМ ВЕЋУ ФИЛОЗОФСКОГ ФАКУЛТЕТА УНИВЕРЗИТЕТА У НИШУ**

**Извештај о учешћу на програму The Study of the U.S. Institute for Global Scolars of Journalism, Technology and Democracy at Arizona State University**

На основу Одлуке Наставно-научног већа Филозофског факултета у Нишу, број 129/1-20-4-01, од 27. маја 2025.године, учествовала сам на програму The Study of the U.S. Institute for Global Scolars of Journalism, Technology and Democracy на Arizona State University, у периоду од 1. јуна до 12. јула 2025. године.

Период од 1. јуна до 2. јула провела сам у на Факултету за новинарство и масовне комуникације Walter Cronkite, на Arizona State University у Финиксу. Група од шеснаест наставника и сарадника из различитих земаља света, чији сам била део, интензивно је учила о спојевима новинарства, технологије и демократије од великог броја стручних предавача, кроз бројне радионице и теренске посете. Учествовали смо и у практичним радионицама које се баве медијском писменошћу, новим технологијама и едукацијом у новинарству. Циљ је био темељно разумевање улоге новинарства у Сједињеним Америчким Државама — како историјски, тако и данас, као и изазова које постављају савремене комуникационе технологије и комплексно информационо окружење. Истакнута је променљива улога новинарства у пружању вести и информација које су грађанима неопходне за очување демократије. Истраживали смо како технологија мења новинарство, с посебним фокусом на различите друштвене околности производње и потрошње вести. Изучавали смо и етичку праксу новинарства у дигиталном добу као и нове праксе које подстичу медијску писменост међу грађанима. Програм је укључио и разматрање новинарства као средства за грађански дијалог који покреће доношење јавних одлука. Посебна пажња посвећена је начину на који се медијски наративи конструшу путем друштвених мрежа.

Кључне теме програма биле су:

• Поуздане вести и декодирање медија – Брзе промене у медијском окружењу и раст броја извора вести нарушили су поверење јавности у новинарство и створили нове изазове за грађане у разликовању квалитетних информација, како у Сједињеним Америчким Државама, тако и глобално. Програм је наглашавао актуелна истраживања о интегритету информација и комплексности наратива. Током програма су представљени истраживачки алати доступни на интернету;

• Новинарство, предузетништво и демократија – Технологија је драстично променила информативни пејзаж у протеклим деценијама и наставља да се брзо развија. Медијски професионалци морају развити вештине и предузетнички дух како би успешно функционисали у новим условима. Програм је представио позитивне и негативне аспекте дигиталних медија и напредне алате у лабораторији за иновације и предузетништво школе Walter Cronkite;

• Влада и медији – Слобода штампе је загарантована Уставом Сједињених Америчких Држава. Током програма је представљено како то изгледа у пракси и какав је однос између новинара и државних институција. Током програма, учесници су се срели са изабраним званичницима, правницима и политичким репортерима, пратећи изблиза извештавање о политици уз уставно загарантовану слободу говора;

• Моћ педагогије – Програм је био фокусиран и на технике и алате за подучавање вештина и концепата у различитим академским окружењима. Посебан нагласак био је на моделу учења који практикује Walter Cronkite, где студенти, осим теоријске наставе, стичу и практична знања под надзором искусних стручњака.

Циљеви програма били су:

• Упознавање учесника са темељним принципима новинарства у Сједињеним Америчким Државама, посебно улогом новинарства као "четврте гране власти";

• Омогућавање истраживања процеса настанка вести у различитим медијима и тржишним контекстима;

• Испитивање савремених изазова у сложеном медијском окружењу узрокованих новим комуникационим технологијама;

• Проучавање нових технологија које обликују информацијски пејзаж и њихове последице на новинарство, образовање и демократију;

• Омогућавање практичне употребе технологија за боље разумевање њихове примене;

• Упознавање учесника са америчким демократским институцијама и људима који раде у њима;

• Пружање увида у образовање из области новинарства и медија у Сједињеним Америчким Државама — укључујући курикулуме, методе и начине оцењивања.

Примењујући научено током програма, спровела сам истраживање под називом The Use of Artificial Intelligence (AI) in Journalism Education in Non-WEIRD Countries – Teachers’ Perspectivе, а резултате презентовала на завршној конференцији организованој 30. јуна на Факултету за новинарство и масовне комуникације Walter Cronkite.

Током програма била нам је доступна и литература, одломци из књига и научни чланци, који су били потребни за рад.

Током програма, била сам укључена и у волонтерски рад и служила заједници, учествујући у раду организације St. Vincent de Paul у Финиксу, која пружа помоћ људима погођеним сиромаштвом, глађу и бескућништвом.

Током програма учествовала сам и у неколико краћих путовања унутар савезне државе Аризоне. Посетили смо локалне медије, политичаре и стручњаке, Grand Canyon, као и југ Аризоне.

Током јула посетили смо Лос Анђелес, истражујући садржаје из области медија, нове технологије и западноамеричког модела демократије

Програм је завршен 12. јула боравком у Вашингтону, где смо истраживали темеље америчке демократије и посетили кључне институције власти.

Коначно, током свог боравка у Сједињеним Америчким Државама била сам у прилици да уживам у култури. Посетила сам неколико музеја и знаменитости у Финиксу, Лос Анђелесу и Вашингтону. Међу њима издвојила бих United States Holocaust Memorial Museum у Вашингтону.

Захваљујем се Већу Департмана за комуникологију и новинарство и Наставно-научном већу на одобреном одсуству.

Ниш, 17. јул, 2025. године проф. др Марија Вујовић

